《信陵亭行赠张幕史》
明代·卢楠

昔闻贵公子，乃是信陵君。剑气连秋水，英风迈长云。

堂中爱养三千士，玉袍珠履何缤纷。信陵一去几千载，堂中今无一人在。

空馀城里信陵亭，日见黄河走东海。信陵亭右送飞鸿，豪士者谁张长公。

虬髯潇洒眼如电，论吐何啻垂天虹。身骑宛马铁花骢，霜蹄决裂耳生风。

四顾已无南海尉，一心要灭黑山戎。朝发夷梁津，暮宿黎阳渚。

轩盖狭广路，翩翩皆龙举。春风澹荡吹罗帷，宛如渌水莲花池。

异代风流今有此，若问信陵那可知。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。